Sanamerkin MANPOWER rekisteröinti yhteisön tavaramerkiksi Nizzan sopimukseen pohjautuvan luokituksen luokkiin 9, 16, 35, 41 ja 42 kuuluvia tavaroita ja palveluja varten voidaan todeta mitättömäksi ainoastaan, jos on olemassa yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitettu hylkäysperuste.

Kyseessä oleva merkki kuvailee saman asetuksen 7 artiklan 1 kohdan c alakohdassa tarkoitetulla tavalla koko työikäisen väestön näkökulmasta niitä mainitun luokituksen luokkaan 35 kuuluvia työvoimatoimistopalveluja ja palveluja väliaikaisen henkilöstön alalla, joita varten se on rekisteröity, Yhdistyneessä kuningaskunnassa, Irlannissa, Saksassa ja Itävallassa. Yhdistyneessä kuningaskunnassa ja Irlannissa englannin kielen sanan ”manpower” ja kyseessä olevien palvelujen välillä on nimittäin riittävän suora ja konkreettinen yhteys, jotta kohdeyleisö voi heti ja ilman lisäpohdintoja havaita, että kyseessä on näiden palvelujen kuvailu. Saksassa ja Itävallassa kyseinen sana on Duden-sanakirjan mukaan sanan ”Arbeitskraft” (työvoima) vastine. Kohderyhmään kuuluvat saksankieliset kuluttajat havaitsevat siis heti ja ilman lisäpohdintoja sen suoran ja konkreettisen yhteyden, joka on kyseisen sanan ja työvoimatoimistopalvelujen ja väliaikaisen henkilöstön alalla suoritettavien palvelujen välillä. Näin on sitäkin suuremmalla syyllä sen vuoksi, että sana ”manpower” on muotisana saksankielisessä kieliympäristössä.

Kyseessä oleva merkki kuvailee samaten koko työikäisen väestön näkökulmasta suurinta osaa niistä mainitun luokituksen luokkiin 9, 16, 41 ja 42 kuuluvista tavaroista ja palveluista, joita varten se on rekisteröity, Yhdistyneessä kuningaskunnassa, Irlannissa, Saksassa ja Itävallassa. Ensinnäkin kyseinen sana voidaan ymmärtää tavaroiden ja palvelujen sisältöä osoittavaksi silloin, kun näitä tavaroita tai palveluja käytetään työvoimatoimistopalvelujen yhteydessä. Tässä yhteydessä näiden tavaroiden ja palvelujen kohdeyleisö, joka siis on sama kohdeyleisö kuin luokkaan 35 kuuluvien työvoimatoimistopalvelujen ja palvelujen väliaikaisen henkilöstön alalla, mieltää kyseisen tavaramerkin suoraksi ja konkreettiseksi viittaukseksi mainittuihin tavaroihin ja palveluihin. Toiseksi siltä osin kuin mainittujen tavaroiden ja palvelujen joukossa on tavaroita ja palveluja, joilla ei ole mitään yhteyttä työvoimatoimistopalveluihin ja palveluihin väliaikaisen henkilöstön alalla, on todettava, että sana ”manpower” on rekisteröity kaikkia kyseisiä tavaroita ja palveluja varten.

Sitä vastoin Alankomaissa, Ruotsissa, Tanskassa, Suomessa ja muissa yhteisön maissa, jotka eivät ole englanninkielisiä, kyseessä oleva merkki ei kuvaile koko työikäisen väestön näkökulmasta Nizzan sopimukseen pohjautuvan luokituksen luokkiin 9, 16, 35, 41 ja 42 kuuluvia tavaroita ja palveluja, joita varten se on rekisteröity. Ei nimittäin ole osoitettu, että englantia käytetään, vaikka vain pelkkänä vaihtoehtona kansalliselle kielelle, viestittäessä niille kohdeyleisöön kuuluville henkilöille, jotka on otettu huomioon, siinä asiayhteydessä, johon kyseisen tavaramerkin rekisteröinnin kattamat tavarat ja palvelut kuuluvat.

Tässä tilanteessa kyseessä oleva tavaramerkki on saavuttanut luokkaan 35 kuuluvien työvoimatoimistopalvelujen ja palvelujen väliaikaisen henkilöstön alalla erottamiskyvyn käytön perusteella. Käytön perusteella saavutetun erottamiskyvyn on katsottava ulottuvan muihin luokkiin kuuluviin tavaroihin ja palveluihin, joita varten tavaramerkki on rekisteröity. Kyseessä oleva tavaramerkki on kuvaileva ainoastaan tiettyjen luokkiin 9, 16, 41 ja 42 kuuluvien tavaroiden ja palvelujen osalta. Sana ”manpower” voidaan mieltää kyseisten tavaroiden ja palvelujen sisältöä kuvaavaksi ainoastaan niiden rekisteröinnin kattamien tavaroiden ja palvelujen osalta, joita käytetään työvoimatoimistopalvelujen yhteydessä, ja kuluttaja, joka yhdistää nämä luokkiin 9, 16, 41 ja 42 kuuluvat tavarat ja palvelut työvoimatoimistopalveluihin ja palveluihin väliaikaisen henkilöstön alalla, voi mieltää kyseessä olevan tavaramerkin asianomaisten tavaroiden ja palvelujen alkuperää osoittavaksi viittaukseksi tavaramerkin haltijaan.

(ks. 57–59, 66–68, 79, 80, 85, 89–92, 135–141, 144 ja 145 kohta)